ET Euroopa Liidu Teataja L 36/43

KOMISJONI OTSUS,

23. detsember 2005,

konkurentsivõimet, energeetikat ja keskkonda käsitleva kõrgetasemelise töörühma loomise kohta

(2006/77/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

ning arvestades järgmist:

(1) Euroopa Ühenduse asutamislepingu artiklis 2 anti ühendusele ja liikmesriikidele ülesanne edendada majandustegevuse harmoonilist, tasakaalustatud ja säästvat arengut, tööhõive ja sotsiaalkaitse kõrget taset, meeste ja naiste võrdõiguslikkust, püsivat ja inflatsioonivaba majanduskasvu, konkurentsivõime ja majandusliku suutlikkuse vastastikuse lähenemise kõrget astet, keskkonnakaitset ja kvaliteedi parandamist, elatustaseme ja elukvaliteedi parandamist ning liikmesriikide majanduslikku ja sotsiaalset ühtekuuluvust ja solidaarsust.

(2) Vastavalt komisjoni teatisele “Lissaboni kava rakendamine: raampoliitika ELi tootmise tugevdamiseks – süvendada integreeritumat lähenemisviisi tööstuspoliitikale” (1) teatas komisjon oma kavatsusest kasutada konkurentsivõimet, energeetikat ja keskkonda käsitleva kõrgetasemelise töörühma nõuannet, eelkõige põhi- ja vahesaadusi tootvate tööstuste suhtes.

(3) Tuleks määrata kõrgetasemeline töörühm, kelle ülesanne on kontrollida tööstus-, energeetika- ja keskkonnapoliitika vahelisi seoseid ja tagada üksikalgatuste järjepidevus, suurendades samal ajal nii säästvust kui ka konkurentsivõimet; ja anda asjakohaste sidusrühmade tasakaalustatud osaluse kaudu oma panus stabiilse ja prognoositava reguleeriva raamistiku loomisse, milles konkurentsivõime, energeetika ja keskkond on võrdselt olulised ja omavahel seotud, toetudes antud valdkonnas eelkõige uurimisandmetele.

(4) Kõrgetasemelises töörühmas peaksid olema komisjoni, liikmesriikide ja Euroopa Parlamendi esindajad ning asjaomased tööstuse ja kodanikeühenduste sidusrühmade, muu hulgas tarbijad, ametiühingute, valitsusväliste organisatsioonide ja teadlaste ning uurimisasutuste esindajad.

(5) Sel eesmärgil tuleb luua konkurentsivõimet, energeetikat ja keskkonda käsitlev kõrgetasemeline töörühm ning määrata selle pädevus ja üksikasjalik struktuur.

ON TEINUD JÄRGMISE OTSUSE:

Artikkel 1

Käesolevaga loob komisjon kõrgetasemelise töörühma (edaspidi “töörühm”).

Artikkel 2

Volitus

Töörühm on volitatud käsitlema probleeme, kus konkurentsi-, energeetika- ja keskkonnapoliitika on omavahel seotud. Volitus antakse kaheks aastaks; komisjoni otsusega võib seda pikendada.

Töörühm nõustab kõige sobivamas vormis poliitikakujundajaid ühenduses ja riiklikul tasandil ning tööstuses ja kodanikeühenduste organisatsioonides.

Artikkel 3

Koosseis ja määramine

1. Komisjon on määranud töörühma liikmeteks kõrgetasemelised ametnikud, kellel on pädevus ja vastutus tööstuse, energeetika ja keskkonna valdkonnas.

2. Töörühm koosneb 28 liikmest.

3. Kohaldatakse järgmist sätet:

— liikmed nimetatakse nende oskuste alusel ametisse isikuliselt. Iga töörühma liige nimetab isikliku esindaja ettevalmistavasse alltöörühma, edaspidi “šerpa-alltöörühm”,

— töörühma liikmed jäävad ametisse kuni pensionile minekuni, kuni nad asendatakse või kuni nende volitus lõpeb,

— liikmed, kes ei suuda enam tõhusalt osaleda töörühma aruteludes, kes lähevad pensionile või kes ei järgi käesoleva artikli lõiget 1 või ühenduse asutamislepingu artiklit 287, võidakse ülejäänud volituse ajaks asendada,

— isiklikult ametisse nimetatud liikmete nimed avaldatakse ettevõtluse ja tööstuse peadirektoraadi veebilehel ja/või Euroopa Liidu Teataja C-seeria väljaandes. Liikmete nimed kogutakse kokku, vaadatakse läbi ja avaldatakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. (2)

Artikkel 4

Tegutsemine

1. Töörühma eesistuja on komisjon.

2. Šerpa-alltöörühm valmistab ette arutelud, seisukohavõtud ja nõuanded tegevuseks ja poliitikameetmeteks, mille töörühm peab kinnitama. Töörühm teeb tihedat koostööd komisjoni talitustega.

3. Töörühm püüab saada ühekordsete kokkulepete alusel ekspertidelt ja sidusrühmadelt teavet ning võib luua piiratud arvu sihtotstarbelisi töörühmi, et uurida konkreetseid probleeme vastavalt töörühma püstitatud suunistele; sihtotstarbelised töörühmad saadetakse laiali kohe, kui nende volitused on lõppenud.

4. Komisjon võib paluda eksperte või vaatlejaid, kellel on päevakorras oleval teemal konkreetne pädevus, võtta osa töörühma tööst või sihtotstarbeliste töörühmade aruteludest, kui see on kasulik või vajalik.

5. Töörühma töös osalemise või sihtotstarbeliste töörühmade arutelude käigus saadud konfidentsiaalset teavet ei avaldata.

6. Töörühm, šerpa-alltöörühm ja sihtotstarbelised töörühmad peavad oma koosolekuid tavaliselt komisjoni hoonetes kooskõlas oma kehtestatud korra ja ajakavaga. Komisjon tagab sekretariaaditeenused.

7. Töörühm otsustab päevakavasse võetavad aruteluteemad.

8. Komisjon võib avaldada mis tahes sisukokkuvõtte, järeldused või osalise järelduse ning töögrupi töödokumendi asjaomase dokumendi algkeeles.

Artikkel 5

Koosolekute kulud

Komisjon hüvitab liikmete, šerpa-alltöörühma liikmete, ekspertide ja vaatlejate sõidu- ja elamiskulud vastavalt töörühma tegevusele ja kooskõlas komisjonis kehtivate normidega. Töörühma, šerpa-alltöörühma ja sihtotstarbeliste töörühmade liikmetele nende ülesannete täitmise eest ei maksta.

Koosolekute kulud hüvitatakse summade piires, mis on iga-aastase vahendite eraldamise korra kohaselt selleks otstarbeks asjaomasele osakonnale eraldatud.

Artikkel 6

Jõustumine

Käesolev otsus jõustub Euroopa Liidu Teatajas avaldamise päeval.

Brüssel, 23. detsember 2005 Komisjoni nimel asepresident Günter VERHEUGEN

(1) KOM(2005) 474 (lõplik), 5.10.2005.

(2) EÜT L 8, 12.1.2001, lk 1.